ಇಂದು ಗಣೇಶ ಜಯಂತಿ! ಉತ್ತರ ಕರ್ನಾಟಕದಲ್ಲಿ ಶ್ರದ್ಧಾ ಭಕ್ತಿ ಸಡಗರದ ಮಾಘ ಶುಕ್ಲ ಗಣೇಶ ಚತುರ್ಥಿ ಹುಬ್ಬಳ್ಳಿ, 31 ಜನವರಿಹಿ.ಸ:ಆಯಂಕರ್ ಮಾಘ ಮಾಸದ ಶುದ್ಧ ಚತುರ್ಥಿಯಂದು ಗಣೇಶ ಜಯಂತಿ ಆಚರಿಸುವ ಪರಿಪಾಠ ಉತ್ತರ ಕರ್ನಾಟಕದ ಭಾಗಗಳಲ್ಲಿ ಕಂಡು ಬರುತ್ತದೆ. ಪ್ರಥಮಪೂಜಿತ, ವಿಘ್ನ ನಿವಾರಕ ಗಣಪತಿಯನ್ನು ಪೂಜಿಸದೆ ಯಾವ ಕಾರ್ಯವನ್ನೂ ಪ್ರಾರಂಭಿಸಲಾಗದು. ಗಣನಾಯಕನನ್ನು ಪೂಜಿಸಿದರೆ ಸಕಲ ವಿಘ್ನಗಳೂ ನಿವಾರಣೆಯಾಗುತ್ತವೆ ಎನ್ನುವುದು ಭಕ್ತರ ದೃಢವಾದ ನಂಬಿಕೆ. ಪ್ರತಿ ತಿಂಗಳ ಶುಕ್ಲ ಪಕ್ಷದ ಚತುರ್ಥಿಯನ್ನು ವಿನಾಯಕೀ ಎಂದೂ ಕೃಷ್ಣಪಕ್ಷದ ಚತುರ್ಥಿಯನ್ನು ಸಂಕಷ್ಟಹರ ಚತುರ್ಥಿ ಎಂದೂ ಆಚರಿಸುವ ಪರಿಪಾಠವಿದೆ. ಸಂವತ್ಸರದ ಈ 24 ಚತುರ್ಥಿಗಳಲ್ಲಿ ಭಾದ್ರಪದ ಮತ್ತು ಮಾಘ ಶುಕ್ಲ ಚತುರ್ಥಿಗಳು ವಿಶೇಷವಾದವು. ಹಾಗೆಯೇ ಮಂಗಳವಾರದಂದು ಬರುವ ಸಂಕಷ್ಟಹರ ಚತುರ್ಥಿಯನ್ನು ವಿಶೇಷ ರೀತಿಯಿಂದ ಆಚರಿಸಲಾಗುವುದು. ಭಾದ್ರಪದ ಶುಕ್ಲ ಚತುರ್ಥಿಯಂದು ಭಾರತದಾದ್ಯಂತ ಅತ್ಯಂತ ಸಂಭ್ರಮದಿಂದ ಗಣೇಶನ ಹಬ್ಬ ಆಚರಿಸುವರು. ಅಂದು ಭೂಲೋಕಕ್ಕೆ ಬರುವ ಗಣಪತಿಯು ಭಕ್ತರು ಸಮರ್ಪಿಸುವ ಭಕ್ಷ್ಯಗಳನ್ನು ಸವಿದು ಅನುಗ್ರಹಿಸುತ್ತಾನೆ. ನಾವು ರಾಮನವಮಿ, ಕೃಷ್ಣಾಷ್ಟಮಿಯನ್ನು ಆಚರಿಸಿದಂತೆ ಉತ್ತರ ಕರ್ನಾಟಕ ಮತ್ತು ಮಹಾರಾಷ್ಟ್ರದ ಕೆಲವೆಡೆ ಗಣೇಶನ ಜಯಂತಿಯನ್ನೂ ಸಡಗರದಿಂದ ಆಚರಿಸುವ ರೂಢಿಯಿದೆ.ಹಿಂದೂಸ್ತಾನ್ ಸಮಾಚಾರ್